钦定古今图书集成/明伦汇编/氏族典/第052卷 > 《廖用贤尚友录》 > 韦曜〈曜本名昭史为晋讳改之〉
## 钦定古今图书集成/明伦汇编/氏族典/第052卷 > 《廖用贤尚友录》 > 韦曜〈曜本名昭史为晋讳改之〉

按《吴志韦曜传》：“曜字弘嗣，吴郡云阳人也。少好学，能
属文。从丞相掾除西安令，还为尚书郎，迁太子中庶
子。太子和废，为黄门侍郎。孙亮即位，诸葛恪表为太
史令，撰《吴书》。孙休践阼，为中书郎博士祭酒，命校定
众书。孙皓即位，封高陵亭侯，迁中书仆射，职省，为侍
中，常领左国史。皓欲为父和作纪，曜执以和不登帝”
位，宜名为传。如是者非一，渐见责怒。曜忧惧求去，皓
不听。时有疾病，医药监护，持之愈急。每飨宴，于酒后
使侍臣难折公卿，以嘲弄侵克，发摘私短以为欢。曜
但示难问经义言论而已。皓以为不承用诏命，意不
忠尽，遂积前后嫌忿，收曜付狱。华核连上疏救曜，皓
不许，遂诛曜，徙其家零陵。